RESOLUCIÓN do 28 de setembro de 2010 pola que se amplía o prazo de execución dos proxectos establecidos na convocatoria, en réxime de concorrencia competitiva, de determinadas bases reguladoras das axudas do Instituto Galego de Promoción Económica.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 04/10/2010

O Consello de Dirección do Instituto Gallego de Promoción Económica (Igape), na súa reunión do 1 de marzo de 2010, acordou aprobar as bases reguladoras das axudas aos proxectos colectivos empresariais, cofinanciados co Fondo Social Europeo no marco do Programa operativo FSE Galicia 2007-2013, e as bases reguladoras das axudas á reorientación e competitividade das pemes galegas, en parte cofinanciadas polo Fondo Europeo de Desenvolvemento Rexional, no marco do Programa operativo Feder Galicia 2007-2013. Na súa reunión do 20 de abril de 2010 acordou aprobar as bases reguladoras das axudas do Igape para facilitar a análise empresarial das empresas galegas de cara ao acceso ao Mercado Alternativo Bolsista (MAB).
As bases reguladoras das axudas aos proxectos colectivos empresariais fixéronse públicas mediante Resolución do 15 de abril de 2010 (DOG nº 73, do 20 de abril). No punto cuarto do Resolvo establecíase que o prazo de execución dos proxectos non podería superar o 30 de setembro do exercicio correspondente á anualidade establecida na resolución de concesión. Este prazo ampliouse ata o 15 de outubro para os proxectos executados no ano 2010, manténdose o 30 de setembro para os proxectos que se executan no exercicio 2011, mediante Resolución do 7 de maio de 2010 (DOG nº 93, do 19 de maio).
As bases reguladoras das axudas á reorientación e competitividade das pemes galegas fixéronse públicas mediante Resolución do 15 de abril de 2010 (DOG nº 80, do 29 de abril) e as bases reguladoras das axudas para facilitar a análise empresarial das empresas galegas de cara ao acceso ao Mercado Alternativo Bolsista (MAB) mediante Resolución do 11 de maio de 2010 (DOG nº 96, do 24 de maio). No punto cuarto do Resolvo destas dúas bases reguladoras establécese que o prazo de execución dos proxectos non poderá superar o 30 de setembro de 2010.
Tendo en conta que a tramitación se dilatou no tempo, o prazo inicialmente previsto para a execución dos proxectos estará vencido na data de publicación das resolucións definitivas. Co obxecto de lles evitar posibles prexuízos aos beneficiarios, parece oportuno outorgar de oficio un novo prazo para a execución dos proxectos.
Por todo o anterior, e en virtude das facultades que teño conferidas,
RESOLVO:
Modificar a convocatoria, en réxime de concorrencia competitiva, das bases reguladoras das axudas do Igape aos proxectos colectivos empresariais, cofinanciados co Fondo Social Europeo no marco do Programa operativo FSE Galicia 2007-2013, publicadas mediante Resolución do 15 de abril de 2010 (DOG nº 73, do 20 de abril); das bases reguladoras das axudas á reorientación e competitividade das pemes galegas, en parte cofinanciadas polo Fondo Europeo de Desenvolvemento Rexional, no marco do Programa operativo Feder Galicia 2007-2013, publicadas mediante Resolución do 15 de abril de 2010 (DOG nº 80, do 29 de abril), e das bases reguladoras das axudas para facilitar a análise empresarial das empresas galegas de cara ao acceso ao Mercado Alternativo Bolsista (MAB), publicadas mediante Resolución do 11 de maio de 2010 (DOG nº 96, do 24 de maio), no seguinte punto:
-Amplíase o prazo de execución dos proxectos no ano 2010, que non poderá superar o 29 de outubro, manténdose o 30 de setembro para os proxectos que se executen no exercicio 2011.
-Mantense o prazo de presentación da solicitude de cobramento do seguinte xeito:
 Bases reguladoras das axudas aos proxectos colectivos empresariais: o prazo de presentación de solicitude de cobramento non poderá superar o 15 de novembro no exercicio 2010 e o 30 de outubro no exercicio 2011.
 Bases reguladoras das axudas á reorientación e competitividade das pemes galegas: o prazo de presentación de solicitude de cobramento non poderá superar o 30 de outubro do exercicio correspondente á anualidade establecida na resolución de concesión.
 Bases reguladoras das axudas para facilitar a análise empresarial das empresas galegas de cara ao acceso ao Mercado Alternativo Bolsista (MAB): o prazo de presentación de solicitude de cobramento non poderá superar o 30 de outubro do exercicio correspondente á anualidade establecida na resolución de concesión.
Santiago de Compostela, 28 de setembro de 2010.
Joaquín Varela de Limia de Cominges
Director xeral do Instituto Galego de Promoción Económica